b'\n_START_ARTICLE_\nVela draga\n_START_PARAGRAPH_\nVela draga (tudi Vranjska draga) je kanjon in naravni spomenik na severozahodnem podno\xc5\xbeju U\xc4\x8dke v Istri. Je med najlep\xc5\xa1imi in edinstvenimi geomorfolo\xc5\xa1kimi zna\xc4\x8dilnostmi na Hrva\xc5\xa1kem. Nastala je zaradi  delovanja vode v apnen\xc4\x8dasti kamnini. Je del Naravnega parka U\xc4\x8dka.\n_START_SECTION_\nOpis\n_START_PARAGRAPH_\nKanjonska dolina je dolga okoli 3500 metrov prete\xc5\xbeno v smeri vzhod-zahod. Za\xc4\x8dne se v bli\xc5\xbeini vhoda v predor U\xc4\x8dka z istrske strani, na 600 m nadmorske vi\xc5\xa1ine. Zaklju\xc4\x8dek kanjona je pri Boljunskem polju na nadmorski vi\xc5\xa1ini 153 m. Zgornji del je \xc5\xa1irok 450 m,  na najo\xc5\xbejem delu ima \xc5\xa1irino 150 m. Preko kanjona te\xc4\x8de \xc5\xbeelezni\xc5\xa1ka proga Lupoglav - \xc5\xa0talije (zaprta za promet od 26. decembra 2009)._NEWLINE_Padavine z obronkov U\xc4\x8dke se zbirajo v hudourne potoke od katerih nekateri kon\xc4\x8dajo v Veli dragi na njenem najvzhodnej\xc5\xa1em delu, kjer so robovi navpi\xc4\x8dno odrezani. Zbrana voda pada v prepad skoraj 100 m globoko in tvori najvi\xc5\xa1ji slap v Istri, ki nima niti svojega imena, ker se pojavlja le ob\xc4\x8dasno. Potok nato te\xc4\x8de proti Boljunskem polju kjer se zdru\xc5\xbei s potokom Boljun\xc4\x8dica._NEWLINE_V Veli dragi so \xc5\xa1tevilne koni\xc4\x8daste skale in stolpi visoki od 50 do 90 metrov. Pri gradnji predora U\xc4\x8dka jih je bilo nekaj uni\xc4\x8denih._NEWLINE_Ko je v za\xc4\x8detku dvajsetega stoletja po njenih "stolpih" plezal znani alpinist Emilio Comici iz Trsta, je Vela draga postala mesto treningov, in je danes ena od lokacij ljubiteljev prostega plezanja._NEWLINE_Leta 1964 je bil za\xc5\xa1\xc4\x8diten kot naravni spomenik, leta 1998 pa razgla\xc5\xa1en za geomorfolo\xc5\xa1ki naravni spomenik.\n_START_SECTION_\nRastlinstvo in \xc5\xbeivalstvo\n_START_PARAGRAPH_\nKanjon Vele drage je prekrit z bujno vegetacij, ki ima mestoma zna\xc4\x8daj pragozda. Vrsta rastlinskega pokrova niha od submediteranskega na robovih kanjona do kontinentalnih gorskih gozdov (bukve in tise) ter rastlinja zna\xc4\x8dilnega za vla\xc5\xbena podro\xc4\x8dja (vrba in topol)._NEWLINE_V Veli dragi \xc5\xbeivijo \xc5\xa1tevilne vrste velike in male divjadi ter \xc5\xa1tevilne vrste ptic, plazilcev in \xc4\x8dlenono\xc5\xbecev.\n_START_SECTION_\nTuristi\xc4\x8dna pot\n_START_PARAGRAPH_\nSkozi kanjon je urejena pot za ogled, ki je opremljena z izobra\xc5\xbeevalnimi panoji in klopmi.'